text: To personer fundet døde i samme område
  19 april 2017 kl. 16.59
  Onsdag eftermiddag er der fundet to døde personer i Styrtom ved Aabenraa. Politiets undersøgelser viser, at der ikke er tale om en forbrydelse.
  To dødsfald meget tæt på hinanden fik onsdag eftermiddag Syd- og Sønderjyllands Politi til at spærre øjnene op. Omkring klokken 16 rykkede politiet ud til et dødsfald, hvor en person var blevet fundet uden for sit hus.
  Da politiet undersøgte området fandt de en anden død person få hundrede meter fra den første.
  - Umiddelbart er der ikke nogen sammenhæng mellem de to dødsfald, de er bare fundet meget tæt på hinanden, siger Bent Thuesen, vicepolitiinspektør ved Syd- og Sønderjyllands Politi til TV SYD.
  Bent Thuesen, vicepolitiinspektør ved Syd- og Sønderjyllands Politi: "Umiddelbart er der ikke nogen sammenhæng mellem de to dødsfald, de er bare fundet meget tæt på hinanden"
  Politiet afspærrede området og gik i gang med sine tekniske undersøgelser, men kunne konkludere, at der ikke er sket en forbrydelse.
  - Vi er overbeviste om, at der ikke ligger en forbrydelse bag, siger Bent Thuesen.
  Der er tale om to mænd, hvor den ene er over 60 år og den anden over 70 år.
  